Egpaar in hof weens werker se moord, brand van lyk | Netwerk24
Deur Hanti Otto 02 Desember 2019 19:52
'n Egpaar van Raslouw, Centurion, het Maandag in die landdroshof in Pretoria verskyn op aanklagte van moord en regsverydeling, nadat die man glo 'n werknemer doodgeskiet en hulle toe die lyk verbrand het.
Robert Clive Opperman (55) is Vrydagaand op hul hoewe in hegtenis geneem nadat Meeting Lucky Manyedi na bewering agter in die kop geskiet is.
Iemand het blykbaar die skoot gehoor en die polisie ontbied.
In daardie stadium is Opperman se vrou, Loretta-Andrea (54), net van regsverydeling aangekla omdat sy haar man na bewering gehelp het om die lyk te verbrand.
Sy is daardie aand op waarskuwing vrygelaat en gedagvaar om Maandag saam met haar man in die hof te verskyn.
Maandag het albei egter, op die oog af verwese, vanuit die aanhoudingselle gekom, hul grys hare effens deurmekaar.
Loretta-Andrea het soms gelyk of sy sukkel om asem te kry.
Kagiso Rancho, aanklaer, het verduidelik dat sy ook nou op grond van die beginsel van 'n gemeenskaplike doel om 'n moord te pleeg aangekla word, nadat sy intussen "positief met die moord verbind is".
Volgens die aanklaer is beeldmateriaal gevind wat tot haar inhegtenisneming op 'n aanklag van moord gelei het.
Rancho het gevra dat die saak tot later die maand uitgestel word, om te bepaal of die beweerde moord vooraf beplan was en of die beskuldigdes vorige veroordelings of hangende sake het.
Marno Kruger, die egpaar se prokureur, het hierop gevra vir die "vroegste moontlike datum" om 'n borgtogaansoek te bring.
Landdros Thandi Theledi het egter verduidelik dat die staat geregtig is op 'n sekere tydperk vir dié soort ondersoekwerk en die saak tot later die maand uitgestel.
* Luidens bronne is die vuurwapen waarmee Opperman na bewering vir Manyedi geskiet het, op sy vrou se naam geregistreer én wys beeldmateriaal van 'n veiligheidskamera op die hoewe glo dat sy by was toe die lyk agterop 'n bakkie gelaai is.